Эскирүү мөөнөтү

Эскирүү мөөнөтү – кылмыш-жаза укугундагы институттардын бири, белгилүү убакыт, анын өтүүсү менен сот адилеттигинен качып жүрбөгөн адам кылмыш жоопкерчилигинен бошотулат. КР кылмыш-жаза мыйзамына ылайык, кылмыш жасалган күндөн тартып төмөндөгү мөөнөттөр өткөндө адам кылмыш жоопкерчилигинен бошотулат: а) анча деле оор эмес кылмыш жасалган күндөн тартып 2 жыл өткөндө; б) оордугу азыраак кылмыш жасалган күндөн тартып 5 жыл өткөндө; в) оор кылмыш жасалган күндөн тартып 10 жыл өткөндө; г) өзгөчө оор кылмыш жасалган күндөн тартып 15 жыл өткөндө. Э. м. кылмыш жасалган күндөн баштап өкүм чыгарылган күнгө чейин эсептелет жана кылмыш иши козголгондугуна байланыштуу үзгүлтүккө учурабайт.

 Колдонулган адабияттар 
Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты.  – Б.: 2005, ISBN 9967-428-14-7
Категория:Юридикалык аталгылар жана түшүнүктөр